Anton Jurko

Doc. RNDr. Anton Jurko, DrSc. (* 28. august 1924, Ličartovce – † 23. marec 1997, Bratislava) bol slovenský botanik, geobotanik, ekológ a vysokoškolský pedagóg.

 Životopis 
Pochádzal z gazdovskej rodiny Jurkových. V Ličartovciach žil do devätnástich rokov, kým nezmaturoval na Štátnom slovenskom gymnáziu v Prešove v roku 1943. Následne pokračoval v štúdiu na Prírodovedeckej fakulte Slovenskej univerzity v Bratislave. Štúdium ukončil v roku 1949 v odbore fytogeografia a systematická botanika. Potom dva roky pôsobil ako botanik v Slovenskej akadémii vied a umení. Roku 1952 sa vrátil ako učiteľ a interný ašpirant na Katedru botaniky Prírodovedeckej fakulty. V roku 1956 sa stal prvým kandidátom biologických vied v tomto odbore. Na Prírodovedeckej fakulte A. Jurko pôsobil sedem rokov a jeho zásluhou vznikla Katedra geobotaniky. Pedagogickú činnosť neprerušil ani po roku 1959, kedy odišiel do Slovenského ústavu pamiatkovej starostlivosti a ochrany prírody. Jeho najcennejším pracovným výsledkom tu bolo vypracovanie prevencie ochrany prírody. Po habilitácii na externého docenta geobotaniky v roku 1963 a po vybudovaní krajských stredísk ochrany prírody a pamiatok odišiel pracovať do Botanického ústavu SAV. Od roku 1975 bol A. Jurko vedúcim sektoru ekológie v Ústave experimentálnej biológie a ekológie SAV. Z problematiky širších ekologických vlastností publikoval vyše 40 pôvodných prác, ktoré spolu s geobotanickými štúdiami predstavujú takmer 200 vedeckých publikácií. O A. Jurkovi môžeme právom hovoriť ako o zakladateľovi modernej ekológie.

 Publikácie o Antonovi Jurkovi 
 Anton Jurko (19241997) (personálna bibliografia). Zostavila Zuzana Majerová. Vydala Knižnica Pavla Országa Hviezdoslava v Prešove. Prešov 2004. 45 strán. 200 ks. ISBN 80-88845-07-6. – Dostupná online (28.5.2008)
 Šomšák 1984
 Halada 2001

 Referencie 

 Externé odkazy 
 Osobný fond
 Personálna bibliografia

Kategória:Slovenskí botanici
Kategória:Osobnosti z Ličartoviec
Kategória:Absolventi Prírodovedeckej fakulty Univerzity Komenského
Kategória:Vyučujúci na Prírodovedeckej fakulte Univerzity Komenského v Bratislave
Kategória:Pracovníci Slovenskej akadémie vied